
Alfa Tipo acél járműalkatrészének topológiai optimalizálása és gyártása fém hibrid 3D nyomtatás segítségével

Kulcsszavak: optimalizálás; fémnyomtatás; súlycsökkentés; hibrid; járműalkatrész
Kutatásom témája egy acél járműalkatrész topológiai optimalizálása a Siemens Solid Edge program segítségével és gyártása Matsuura Lumex Avance 25 hibrid 3D fémnyomtatóval a Zalaegerszegen található MouldTech Systems Kft.-nél. Munkám során egy hagyományos forgácsolási eljárásokkal legyártott alkatrész optimalizálását és gyártását végeztem el. Célom az volt, hogy minél nagyobb súlycsökkentést tudjak elérni úgy, hogy a végeredmény továbbra is megfeleljen az előírt terhelési feltételeknek.
A topológiai optimalizálás és a leggyakrabban előforduló fajtáinak megismerése után feltérképeztem a 3D fémnyomtatási eljárásokat. Az alkatrész elkészítésének első lépéseként a Siemens Solid Edge tervezőprogramban történő topológiai optimalizálást végeztem el, beleértve a terhelési esetek definiálását és a végeredmény eléréséhez szükséges lépések prezentálását. A Matsuura Lumex Avance 25 hibrid 3D fémnyomtatót az optimalizált alkatrész kinyomtatására használtam, mely során a nyomtatási folyamatot lépésről lépésre végrehajtottam. Végül egy hőkezelésnek vetettem alá az elkészült darabot, ugyanis az alkalmazott fémpor egy úgynevezett öregítési folyamat után nyeri el a kellő szilárdságot. A nyomtatás után GOM optikai mérőeszközzel beszkenneltem az alkatrészt, amit a hőkezelés után is megismételtem. Erre azért volt szükség, hogy egy átfogó képet kapjak a deformációkról, illetve arról, hogy a darab, kellőképpen zsugorodott a hőkezelést követően, ezzel is igazolva a gyártás pontosságát és sikerességét. Végül megállapítottam, hogy ezzel az új technológiai eljárással legyártott alkatrész mind méreteiben, mind formájában megfelelt az elvárt előírásoknak.
Mindezek mellett munkámban bemutatom azokat az optimalizálási problémákat, amelyek egy 3D fémnyomatott alkatrész tervezésénél megjelennek és ezekre megoldási javaslatokat teszek. Kutatási munkámmal igazolom a hagyományos eljárásokkal szembeni hibakiküszöbölhetőségi lehetőségeket 3D fémnyomtatás során.
 



